Frank Aaen (EL), 1998-11-06:
Vi tror faktisk, at der er brug for endnu strammere regler.
Jeg synes hele tiden, at vi får nye eksempler på, hvordan oplysninger foreholdes købere, og at de eksisterende systemer ikke fungerer.
Derudover så er vi faktisk enige i meget af det, som Forbrugerrådet har fremsendt til os. Vi tror, det er en god idé at fastholde »no cure-no pay«-princippet.
Det er, tror vi, den største sikkerhed mod plat, som vi så det tidligere i denne her branche.
Vi er også enige i det, som Forbrugerrådet foreslår: at man opdeler købsaftaler i et handels- og i et finansieringsdokument.
Dette vil automatisk medføre større fokus på finansieringsdelen, hvor køberen i højere grad tænker den side igennem og måske ikke bare lige lader sig lokke af det finansieringstilbud, som selvfølgelig altid er indeholdt fra mæglers side - nemlig et tilbud med en meget lav nettoydelse det første år - men måske overvejer, om der var en anden finansieringsordning, som var mere fordelagtig.
Jeg vil også sige, at med udviklingen af store mastodonter i de finansielle supermarkeder, hvor der faktisk reelt bliver færre og færre muligheder for at få sin bolig belånt, så er der sådan set brug for at tænke meget over denne her side.
Og i den forbindelse - det vil vi ikke komme ind på i dag, vi vil finde en anden anledning - mener vi
faktisk, at der er brug for at etablere alternative finansieringsmuligheder, der er løsrevet fra de spekulative markeder, der er løsrevet fra de finansielle supermarkeder. Det, der jo i virkeligheden er det vigtigste for boligejerne, er jo, at huslejen ikke i den grad, som det er tilfældet i dag, er bestemt af tilfældige udsving på verdens børser, hvor huslejen fastsættes efter et lotteriprincip.
Derfor mener vi faktisk, at der er brug for at få løsrevet belåningen af vores boliger fra de finansielle markeder for på den måde at sikre større tryghed, når det gælder, hvad man kommer til at betale.
Derved kan vi undgår de her helt urimelige udsving, som man faktisk kan se time for time, på grund af den måde, som boligfinansieringen i dag er indrettet på.
Vi vil altså fremsætte nogle af Forbrugerrådets forslag som vores ændringsforslag.
Vi vil også på andre områder stille forslag, der sikrer større gennemsigtighed, større sikkerhed for, at den rådgivning, køberne får, også er til at stole på, at den også har konsekvenser og ikke bare er noget, som man kan komme til at glemme, og som ikke tillægges den værdi, som den bør.
Jeg troede lige et kort øjeblik, at hr. Egil Møller skulle op for at fortælle, at man kun kan være ejendomsmægler, hvis man har dansk statsborgerskab, på samme måde som vi forleden dag diskuterede, at hvis man skulle sidde i et boligankenævn, så kunne man kun sidde der, hvis man havde dansk statsborgerskab.
Men det var altså en anden sang i dag.
Jeg skal love, at jeg aldrig glemmer den anden om statsborgerskabet.
Men til spørgsmålet: Ja, selvfølgelig foregår der plat i dag, bl.a. når vi ser regninger for salg af boliger på sekscifrede beløb, når vi ser, at man glemmer at give de relevante oplysninger, der skal til, bare fordi man gerne vil have solgt boligen.
Jamen det foregår selvfølgelig stadig væk, men det bliver værre, hvis vi opgiver »no cure-no pay«-princippet.